Author: Stanka Bystrická
Company: ÚJD SR Bratislava

Správa 
o priebehu a výsledkoch 3. posudzovacieho zasadnutia 
v zmysle Spoločného dohovoru o bezpečnosti nakladania s vyhoretým palivom
a o bezpečnosti nakladania s rádioaktívnym odpadom,
konaného v dňoch 11. – 20. mája 2009 vo Viedni

A.	Úvod

Spoločný dohovor o bezpečnosti nakladania s vyhoretým palivom a o bezpečnosti nakladania s rádioaktívnym odpadom (anglický názov Joint Convention on the Safety of Spent Fuel Management and on the Safety of Radioactive Waste Management), ďalej len „spoločný dohovor“, je popri Dohovore o jadrovej bezpečnosti ďalším medzinárodnoprávne záväzným dokumentom v oblasti jadrovej a radiačnej bezpečnosti. Bol vypracovaný s cieľom vytvoriť zásady organizačných, technických a legislatívnych požiadaviek na zabezpečenie vysokej úrovne bezpečnosti nakladania s vyhoretým palivom a rádioaktívnym odpadom vo svete.
 Ďalšou základnou charakteristikou je kontrolný mechanizmus plnenia spoločného dohovoru, zakladajúci sa na tzv. posudzovacích zasadnutiach, na ktorých sa posúdia národné správy zmluvných strán. V národnej správe každá zmluvná strana predkladá správu o opatreniach, ktoré prijala na realizáciu každého zo záväzkov obsiahnutých v spoločnom dohovore.

Uznesením vlády č. 43 zo dňa 27. januára 1998 bolo Úradu jadrového dozoru Slovenskej republiky uložené v spolupráci s ďalšími rezortmi zabezpečiť vykonávanie spoločného dohovoru po nadobudnutí jeho platnosti. Spoločný dohovor nadobudol platnosť 18. júna 2001.

B.	Implementácia dohovoru

Národná správa SR zahrnovala informácie o nakladaní s vyhoretým palivom a rádioaktívnym odpadom do júla 2008 a je publikovaná na internetovej stránke Úradu jadrového dozoru SR (www.ujd.gov.sk – Informovanie verejnosti – Národné správy).
Na 3. posudzovacom zasadnutí spoločného dohovoru, ktoré sa uskutočnilo na pôde Medzinárodnej agentúry pre atómovú energiu (MAAE) vo Viedni, boli podľa vopred dohodnutých pravidiel vytvorené tzv. skupiny zmluvných strán, v ktorých rámci sa detailne posudzovali a diskutovali predložené národné správy. Slovenská republika bola v skupine č. 2 spolu s Južnou Afrikou, Francúzskom, Litvou, Čínou, Bieloruskom, Senegalom a Estónskom. 
Slovenská republika dostala k svojej národnej správe 73 písomných otázok. Na všetky otázky  boli spracované a odovzdané písomné odpovede. Počas prezentácie Slovenska na posudzovacom zasadnutí, za účastí zástupcov Ministerstva zahraničných vecí SR, Ministerstva životného prostredia SR, Ministerstva zdravotníctva SR a JAVYS-u, a. s., predsedníčka ÚJD SR podrobne a otvorene zodpovedala i na ďalšie doplňujúce otázky. Zástupcovia krajín v skupine vysoko hodnotili kvalitu národnej správy, jej transparentnosť a množstvo poskytnutých informácií.
Otázky k prezentácii boli smerované predovšetkým na:
-	umiestňovanie hlbinného úložiska (pre vyhoreté palivo a vysokoaktívny rádioaktívny odpad),
-	periodické hodnotenie bezpečnosti jadrových zariadení,
-	nakladanie s uzatvorenými inštitucionálnymi odpadmi (odpady zo zdravotníctva, vedy a výskumu a pod.),
-	ukladanie nízkoaktívneho rádioaktívneho odpadu (napr. z vyraďovania jadrových zariadení).

Závery a odporúčania z posudzovania národnej správy SR

Posudzovacie zasadnutie zmluvných strán k stavu jadrovej bezpečnosti v SR na základe národnej správy SR a následnej diskusie konštatovalo nasledovné pozitívne výsledky:
-	spracovanie Stratégie zadnej časti jadrovej energetiky a jeho pravidelná aktualizácia,
-	dôsledné plnenie odporúčaní z predchádzajúceho posudzovacieho zasadnutia.

Zmluvné strany boli oboznámené s programami zvyšovania bezpečnosti zariadení na nakladanie s vyhoretým palivom a rádioaktívnym odpadom. O pokroku v týchto programoch bude Slovensko informovať na ďalšom posudzovacom zasadnutí zmluvných strán spoločného dohovoru, ktoré sa uskutoční v máji 2012 s dôrazom na:
-	priebeh druhej etapy vyraďovania atómovej elektrárne A-1 a o vyraďovaní jadrovej elektrárne V-1,
-	priebeh výstavby centralizovaného skladu rádioaktívneho odpadu v Jaslovských Bohuniciach,
-	skvalitnenie systému nakladania s inštitucionálnymi rádioaktívnymi odpadmi (zdravotníctvo, veda a výskum, priemysel),
-	proces aktualizácie Stratégie zadnej časti jadrovej energetiky.
Ďalej Slovensko bude informovať o konkrétnych opatreniach na zvyšovanie bezpečnosti, týkajúcich sa napr. technológií na spracovanie rádioaktívnych odpadov (záložný zdroj elektriny), rekvalifikácie personálu na jadrovej elektrárni V-1, systém kontroly kvality obalových súborov pre odpady.

Okrem horeuvedených tém bolo dohodnuté, že všetky zmluvné strany budú informovať na ďalšom zasadnutí o:
-	legislatívnom rámci pre nakladanie s vyhoretým palivom a rádioaktívnym odpadom,
-	nezávislosti dozorného orgánu,
-	stratégii nakladania s vyhoretým palivom a rádioaktívnym odpadom a financovanie,
-	vzdelávaní kompetentného personálu,
-	stave vývoja hlbinného úložiska.

Záver: posudzovacie zasadnutie potvrdilo súlad legislatívy a aktivít v oblasti nakladania s vyhoretým palivom a rádioaktívnym odpadom v Slovenskej republike s článkami spoločného dohovoru.